དེ་བཞིན་དུ།སི་ཏུ་ཀུན་མཁྱེན་ཆོས་ཀྱི་འབྱུང་གནས་ཞབས་ཀྱིས་ཤར་དཔལ་སྤུངས་ཐུབ་བསྟན་ཆོས་འཁོར་གླིང་དུ་རིག་གནས་སློབ་གྲྭ་ཆེན་མོ་བཙུགས།མདོ་ཁམས་སྨད་ཕྱོགས་ཀྱི་སློབ་མ་མང་དུ་བསྡུས་ནས་དཔལ་ལྡན་རྒྱུད་བཞི་སོགས་རིག་གནས་ཁག་འཆད་སྤེལ་དང་།སློ་མ་ཚོར་རིགས་གཞུང་ཁག་གི་ཚིག་རྒྱུགས།དོན་རྒྱུགས།སྨན་ངོ་ངོས་འཛིན་བཅས་ཀྱི་རྒྱུགས་སྤྲོད་ལམ་ལུགས་བཟོས།རྒྱ་གར།རྒྱ་ནགབལ་ཡུལ་བཅས་ནས་སྨན་རྩིས་ཀྱི་རིག་གཞུང་ཁག་གཅིག་བོད་དུ་བསྒྱུར་ནས་རང་གཞུང་གི་ཆ་ལག་ཏུ་འགྱུར་བར་བྱས་།འཚོ་བའི་མཐུན་རྐྱེན་གྱི་ཐེབས་རྩ་གཙོ་བོ་སྡེ་དགེ་གཞུང་ནས་སྦྱར།སི་ཏུ་ན་རིམ་གྱི་སྐུ་དུས་སུ་སློབ་གྲྭ་དེ་རྒྱུན་མ་ཆད་པར་གནས།སློབ་གྲྭ་དེར་སྔ་ཕྱིར་འབེ་ལོ་ཚེ་དབང་ཀུན་ཁྱབ།ཀརྨ་ངེས་ལེགས་བསྟན་འཛིན།གླིང་སྨན་བཀྲ་ཤིས་འབུམ།རྗེ་དབོན་ཀརྨ་ར་ཏྣ།ཀོང་སྤྲུལ་ཡོན་ཏན་རྒྱ་མཚོ།འཇུ་མི་ཕལ་རྣམ་རྒྱལ་རྒྱ་མཚོ།བླ་སྨན་ཆོས་གྲགས་རྒྱ་མཚོ།ཆོས་གྲགས་རྒྱ་མཚོ།བླ་སྨན་རིན་ཆེན་འོད་ཟེར་སོགས་བརྒྱུད་འཛིན་མཁས་པ་མང་པོ་གསོ་སྐྱོང་གནང་བར་བརྟེན་བོད་ཡོངས་ལ་རིག་གནས་སློབ་སྲོལ་གྱི་ཤུགས་རྐྱེན་ཆེས་ཆེར་ཐེབས།མེས་རྒྱལ་ནང་ཁུལ་ནས་སོག་པོ་དང་འཇང་སོགས་མི་རིགས་དང་།འབྲུག་པ།བལ་པོ།ལ་དྭགས།རྒྱ་གར་བཅས་ཕྱི་རྒྱལ་ལའང་སློབ་བརྒྱུད་འཕེལ།འདི་ལས་གྱེས་པའི་ཡན་ལག་དང་ཉིང་ལག་གི་སློབ་ཚོགས་ཤིན་ཏུ་མང་།དེ་བཞིན་མདོ་ཁམས་ཀཿཐོག་རྡོ་རྗེའི་གདན་དུ་སྔ་རབས་ནས་རིག་གནས་སློབ་གྲྭ་དང་སྨན་པ་གྲྭ་ཚང་ཞེས་པ་ཞིག་ཡོད་པ་བར་ལམ་དར་ནུབ་འཕེལ་འགྲིབ་ཅི་རིགས་བྱུང་བ་བརྒྱུད།སླར་རབ་བྱུང་༡༩པའི་ནང་སི་ཏུ་ཆོས་ཀྱི་རྒྱ་མཚོས་གཙོ་འགན་བཞེས་ནས་སྔར་ཡོད་སྨན་གྲྭའི་རྨང་གཞིར་བྱས་ཏེ་རིག་གནས་སློབ་གྲྭ་ཆེན་མོ་ཞེས་པ་གསར་འཛུགས་གནང་།མདོ་སྨན་ཁུལ་གྱི་དགོན་སྡེ་ཁག་ནས་སློབ་མ་འདུས།ཐོག་མར་སློབ་གྲྭ་བ༥༠ཡོད་པ་ནས་རིམ་གྱིས་མང་དུ་ཕྱིན་ནས་དངོས་གཞི་སློབ་གྲྭ་བ་བརྒྱར་ཉེ་བ་རེ་ཡོད།མི་རིགས་གཞན་དང་ཕྱི་ཕྱོགས་ཀྱི་སློབ་མའང་ཁ་ཤས་རེ་ཡོད།སློབ་གྲྭ་འདིར་སྒྲ་ཚད་བཟོ་གསོ་སོགས་གནས་ཆེན་ལྔ་དང་།སྐར་རྩིས་སྙན་ངག་སོགས་གནས་ཆུང་ལྔ་བཅས་བཅུ་ཕྲག་རིག་པའི་གནས་ཀུན་སློབ་སྦྱོང་དང་།ཁྱད་པར་དུ།གསོ་རིག་རྒྱུད་བཞི་འཆད་ཉན་དང་ཚིག་རྒྱུགས།དོན་རྒྱུགས།སྨན་ངོ་ངོ་སྤྲོད་སོགས་གནང་སྲོལ་བཟོས།འཚོ་བའི་ཐེབས་རྩ་གཙོ་བོ་སྡེ་དགེ་གཞུང་ནས་གནང་ཞིང་དེ་སྟེང་དགོན་པས་ཁ་གསབ་བརྒྱབ་ནས་གནང་།སློབ་དུས་ཐུང་ཤོས་ལོ་༥རེའི་ཚད་རེད།ལོ་༥ཡན་ལོ་༢༠བར་ཇི་ཙམ་སྡོད་པ་རང་མོས་བྱེད་ཆོགསློབ་གྲྭ་ཐོན་སྐབས་སོ་སོའི་སྦྱངས་འབྲས་ལ་གཞིགས་ནས་ལེགས་པ་ལ་དཔེ་བཟང་དང་གཟེངས་བསྟོད་གནང་ཞིང་སྨན་རམས་པ་དང་།སྒྲ་རམས་པ།རྩིས་རམས་པ་ཞེས་པ་དང་།སྤྱིར་བཏང་ལ།སྨན་པ་ལྷ་རྗེ་རྩིས་པ་ཞེས་པའི་མིང་གི་རིམ་པ་ཞིག་གནང་སྲོལ་ཡང་ཡོད།ལེགས་པ་རེ་གཉིས་སློབ་གྲྭའི་སྐྱོར་དཔོན་དང་།མཁན་པོ་བསྐོ་བཞག་བྱེད།དེ་མིན་སྡེ་དགེའི་བླ་སྨན་དང་།དྲུང་ཡིག་སོགས་སུ་གདམས་གསེས་བྱེད་སྲོལ་ཡང་ཡོད།སློབ་གྲྭ་འདིར་བརྒྱུད་འཛིན་པ་མ་པོ་གསོ་སྐྱོང་གནང་བ་ལས།གཙོ་བོ་དགེ་རྩེ་འགྱུར་མེད་བསྟན་པ་རྣམ་རྒྱལ།མཁྱེན་བརྩེ་ཆོས་ཀྱི་བློ་གྲོས།མཁས་གྲུབ་བྱམས་པ་བསྟན་འཕེལ།རྟ་ཆུང་ཆོས་གྲགས།ཚེ་རིང་ཆོས་འཕེལ།དཀོན་མཆོག་གྲགས་པ་སོགས་གྲགས་ལྡན་མཁས་པ་དེ་དག་གི་དངོས་སློབ་ཡང་སློབ་དང་བཅས་པའི་སྨན་པ་ཤིན་ཏུ་མང་།གུས་པས་ཀྱང་གཙོ་བོར་སློབ་གྲྭ་འདིར་སློབ་སྦྱོང་ཕྲན་བུ་བྱས་ཏེ་སྨན་པའི་མིང་ཙམ་ཐོབ་པ་ཡིན།སློབ་གྲྭ་འདི་ནི་མདོ་སྨད་མངའ་ཁུལ་དུ་རིག་གནས་དར་རྒྱས་གཏོང་བའི་སྐུལ་ཤུགས་ཤིན་ཏུ་ཆེན་པོ་ཞིག་ཏུ་གྱུར།འདི་ལས་གྱེས་པའི་ཡན་ལག་དང་ཉིང་ལག་གི་སློབ་མ་ནི་ཤིན་ཏུ་མང་བས་རེ་རེ་ནས་སྨོས་མི་ལང་།